โฆษกประจำสำนักนายกรัฐมนตรี ระบุ กรมการแพทย์ร่วมกับ สปสช. และศูนย์แพทย์ฉุกเฉิน กทม. ประสานหาเตียงให้ผู้ติดเชื้อโควิด-19 ให้เร็วขึ้น
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ปัจจุบันสายด่วนเพื่อให้ประชาชนสอบถามข้อมูลสำหรับผู้ติดเชื้อที่ต้องการเข้ารับการรักษาในโรงพยาบาลในพื้นที่กรุงเทพฯ และปริมณฑลที่มีอยู่ 3 สายคือ 1668 ของกรมการแพทย์, 1669 ของศูนย์แพทย์ฉุกเฉิน กทม.-ศูนย์เอราวัณ และ 1330 ของสำนักงานหลักประกันสุขภาพแห่งชาติ-สปสช. ได้หาแนวทางแก้ไขปัญหา ตั้งเป้าว่าจะต้องประสานหาเตียงให้ผู้ติดเชื้อให้ได้เร็วที่สุด โดยทีมงานจิตอาสาสายด่วนทั้ง 3 สายคือ จิตอาสาที่เป็นแพทย์ พยาบาล นักวิชาการสาธารณสุข และเจ้าหน้าที่ในตำแหน่งต่างๆ ที่สามารถให้คำแนะนำเบื้องต้น เพื่อคลายความกังวลใจแก่ผู้ป่วยโควิด-19 ได้ จึงอยากจะขอกำลังใจให้บุคลากรทางการแพทย์เหล่านี้ นอกจากนี้ หมายเลขสายด่วนยังได้เพิ่มจำนวนคู่สายให้มากขึ้น พร้อมดึงเจ้าหน้าที่จากผลัดดึก ซึ่งมีจำนวนสายเบาบางกว่า มาช่วยช่วงเวลา 08.00 น.-16.00 น. ที่มีปริมาณสายเข้าหนาแน่น และเตรียมจัดจ้างเจ้าหน้าที่เพิ่มเติมเป็นการเฉพาะกิจ เพื่อประสานงานช่วยเหลือในการรับผู้ป่วยโควิดโดยเฉพาะอย่างไรก็ตาม หากประชาชนยังไม่สามารถติดต่อหมายเลขสายด่วนได้ ขอให้ติดต่อทางแอปพลิเคชันไลน์ โดยการเพิ่มเพื่อนในไลน์ที่ ID : @sabaideebot (สบายดีบอต) และกรอกข้อมูลชื่อ ที่อยู่ เบอร์โทรศัพท์ติดต่อ เพื่อเพิ่มความสะดวกให้ผู้ป่วยโควิดในการประสานติดต่อเจ้าหน้าที่อีกทาง ซึ่งกรมการแพทย์ ยืนยันว่า มีการปรับปรุงระบบการทำงานอย่างต่อเนื่องและมีประสิทธิภาพ เพื่อให้ผู้ป่วยได้เข้ารับการรักษาในโรงพยาบาลรวดเร็วขึ้น